‘SVI’เลิกซื้อหุ้นคืน
เก็บเงินสดฟื้นฟูคาดไตรมาส2ปกติบ้านปูกำไรดีSSIอังกฤษผลิต6ม.ค.
30 ต.ค. 2565

เก็บเงินสดฟื้นฟูคาดไตรมาส2ปกติบ้านปูกำไรดีSSIอังกฤษผลิต6ม.ค.
“SVI” หยุดแผนซื้อหุ้นคืน เก็บเงินสดไว้ใช้ฟื้นฟูโรงงาน ตลาดหลักทรัพย์คาดมีเพียงรายเดียว 
นายพงษ์ศักดิ์ โล่ห์ทองคำ ประธานเจ้าหน้าที่ บริษัท เอสวีไอ (SVI) ซึ่งได้หยุดการผลิตจากโรงงานหลักที่นิคมอุตสาหกรรมบางกะดีตั้งแต่วันที่ 20 ต.ค.ที่ผ่านมา ว่า ขณะนี้บริษัทได้หยุดการซื้อหุ้น SVI ตามโครงการซื้อหุ้นคืนแล้ว เพื่อจะได้นำเงินไปใช้ในการฟื้นฟูโรงงาน
ทั้งนี้ บริษัทมีโครงการซื้อหุ้นคืนทั้งหมด 55 ล้านหุ้น คิดเป็น 2.82% ของทุนชำระแล้ว และจนถึงวันที่ 4 ต.ค. ได้ซื้อหุ้นแล้วจำนวน 30.08 ล้านหุ้น คิดเป็นมูลค่าประมาณ 113 ล้านบาท หรือเฉลี่ยหุ้นละ 3.77 บาท เหลือหุ้นที่ยังไม่ได้ซื้ออีก 24.92 ล้านหุ้น ตกเป็นเงินประมาณ 93 ล้านบาท 
นายพงษ์ศักดิ์ กล่าวว่า บริษัทไม่มีปัญหาเรื่องสภาพคล่องแต่อย่างใด โดยมีเงินสดมากกว่าหนี้สิน และธนาคารพาณิชย์ได้ให้วงเงินกู้ยืมเพิ่ม ส่วนลูกค้าเริ่มจ่ายเงินให้เร็วขึ้น ขณะที่ซับพลายเออร์ยอมขยายเวลาให้บริษัทจ่ายเงินช้าลง 
ส่วนน้ำที่โรงงานปัจจุบันได้ลดลง 20 เซนติเมตร และคาดว่าจะเข้ากู้เครื่องจักรประมาณกลางเดือน ธ.ค. ใช้เวลา 3 เดือน ในการซ่อมแซมเครื่องจักรให้พนักงานกลับมาทำงานและเริ่มซื้อเครื่องจักรบางส่วน 
นายพงษ์ศักดิ์ ยอมรับว่า ผลประกอบการในไตรมาส 4 ปีนี้จะขาดทุน ส่วนรายได้ทั้งปีจะสูงกว่าปี 2553 ซึ่งมีจำนวน 8,079 ล้านบาท หรือคิดเป็น 258 ล้านเหรียญสหรัฐ แต่คงไม่ถึงเป้าหมายที่ตั้งไว้ก่อนหน้านี้ 330 ล้านเหรียญสหรัฐ 
บริษัทคาดว่ารายได้จะกลับมาดีขึ้นในช่วงไตรมาสแรกและจะกลับเข้าสู่ภาวะปกติในช่วงไตรมาส 2 ขณะนี้ลูกค้ารายใหญ่ 10 รายแรกยังมีความเชื่อมั่นต่อ SVI แต่ยอมรับว่ามีลูกค้าบางส่วนได้หันไปซื้อจากยุโรปแทน แต่เชื่อว่าท้ายที่สุดจะดึงลูกค้าเหล่านี้กลับมาได้ เพราะฝั่งยุโรปมีต้นทุนการผลิตสูงกว่า 
“ตอนนี้ยังไม่ได้กำหนดเป้าหมายการเติบโตในปีหน้าได้ แต่ขอให้นักลงทุนมีความมั่นใจในตัวบริษัท น้ำท่วมทำให้ผลงานสะดุดชั่วคราว บริษัทตั้งใจว่าจะรักษาลูกค้าเดิมและหาลูกค้าใหม่เพิ่ม เพื่อรักษาอัตรากำไรขั้นต้นและคาดว่าสามารถขอรับเงินชดเชยประกันได้เต็มจำนวนที่ 4,050 ล้านบาท” นายพงษ์ศักดิ์ กล่าว
นายชนิตร ชาญชัยณรงค์ รองผู้จัดการตลาดหลักทรัพย์แห่งประเทศไทย กล่าวว่า กรณีหยุดการซื้อหุ้นคืนเพื่อนำเงินไปใช้ฟื้นฟูกิจการ ซึ่งรับผลเสียหายจากน้ำท่วมใหญ่คงมีเพียง SVI เพียงแห่งเดียว แต่ถือว่าเป็นการตัดสินใจอย่างสมเหตุสมผลและถูกต้องของผู้บริหารบริษัท จดทะเบียน (บจ.) ที่ต้องคำนึงถึงผลประโยชน์สูงสุดของผู้ถือหุ้นเป็นสำคัญ 
ประเด็นสำคัญหลังจากนี้คงต้องติดตามถึงความเสียหายของ บจ.ที่ได้รับผลกระทบจากน้ำท่วม และจะสามารถฟื้นฟูให้กลับมามีการเติบโตและดำเนินธุรกิจเป็นปกติอย่างไรต่อไป
น.ส.นัฐิยา พัวพงศกร ผู้จัดการนักลงทุนสัมพันธ์ บริษัท แอดวานซ์ อินโฟร์ เซอร์วิส (ADVANC) เปิดเผยว่า ไตรมาส 4 บริษัทอาจพิจารณาปรับโครงสร้างหนี้บางส่วนจากเงินกู้ที่ต้องชำระกว่า 9,000 ล้านบาท โดยวิธีกู้เงินดอกเบี้ยต่ำกว่ามาแทน ปีนี้มีเงินกู้ที่ครบชำระ 1.45 หมื่นล้านบาท และไตรมาส 3 ได้คืนแล้ว 4,500 ล้านบาท 
ด้านบริษัท บ้านปู (BANPU) ไตรมาส 3 กำไรสุทธิ 4,207 ล้านบาท หรือ 15.48 บาทต่อหุ้น ลดลงมากเทียบกับช่วงเดียวกันปีก่อนที่มีกำไรสุทธิถึง 13,286 ล้านบาท เพราะปีนี้ไม่มีกำไรพิเศษจากการขายเงินลงทุน แต่มีรายได้จากการขายรวมพุ่งขึ้นถึง 124% เป็น 30,685 ล้านบาท กำไรขั้นต้นจำนวน 14,109 ล้านบาท เพิ่มขึ้น 130% 
บริษัท สหวิริยาสตีลอินดัสตรี (SSI) แจ้งว่า โรงงานสหวิริยาสตีลทีไซด์ ที่สหราชอาณาจักร ได้เลื่อนวันเริ่มเดินเครื่องจักรเป็นวันที่ 6 ม.ค. 2555 เพื่อให้เกิดความมั่นใจในการผลิตมีประสิทธิภาพและเสถียรภาพ